दर्जनों घायलों को फ्लाइट से अस्पताल ले जाया गया, पुलिस को मानव तस्करी की आशंका
US Texas Train Accident - अमेरिका के टेक्सास में मालगाड़ी में फंसकर दम घुटने से दो प्रवासियों की मौत हो गई। जबकि 15 लोग घायल हैं
अमेरिका के टेक्सास में मालगाड़ी में फंसकर दम घुटने से दो प्रवासियों की मौत हो गई। जबकि 15 लोग घायल हैं। ये सभी लोग गैर कानूनी तरीके से टेक्सास के उल्वेड इलाके से अमेरिका में एंट्री करने की कोशिश कर रहे थे। घायल लोगों को फ्लाइट से सैन एंटोनिओ के अस्पताल में भर्ती कराया गया है।
उल्वेड के मेयर डॉन मैकलोफलिन ने बताया कि ट्रेन में कुल 17 लोग फंसे हुए थे। शाम को करीब 4 बजे किसी ने पुलिस को कॉल कर जानकारी दी की ट्रेन की एक बॉगी में कई प्रवासी फंसे हुए हैं। जिसके बाद अमेरिका के बॉर्डर पेट्रोल ने ट्रेन को बीच रास्ते में ही रुकवा लिया।
पुलिस को मानव तस्करी की आशंका 
घटना को लेकर पुलिस ने कहा कि हम पूरे मामले की गंभीरता से जांच कर रहे हैं। इसकी जांच की जा रही है कि ट्रेन में प्रवासियों को कहां ले जाया जा रहा था। पुलिस ने बताया कि तत्काल एक्शन लेते हुए राहत और बचाव कार्य शुरू कर दिया गया था। वहीं, हेलीकॉप्टर उतारने के लिए अमेरिकी राजमार्ग 90 को अस्थायी रूप से बंद कर दिया था। अमेरिकी गृह सुरक्षा विभाग ने कहा कि मानव तस्करी की संभावना लग रही है, इसी पहलू को ध्यान में रखकर जांच की जा रही है।
पहले भी हो चुकी है ऐसी घटना 
अमेरिका में इससे पहले भी मानव तस्करी से जुड़े मामले आ चुके हैं। पिछले साल सैन एंटोनियो के बाहरी इलाके में एक ट्रक के जरिये मानव तस्कारी की जा रही थी। ट्रक के पीछे हिस्से में सैकड़ों प्रवासियों को रखा गया था। जिसके बाद ट्रक में दम घुटने से 53 प्रवासियों की मौत हो गई थी। इस मामले में दो लोगों को दोषी ठहराया गया था। ऐसे मामलों में दोषी पाए जाने पर मौत की सजा सुनाई जाती है।